  Анжелика Тихонова корреспондент Туэ куарусёнысен Удмуртиын «Куара» огинлэн «Удмурт блогеръёслэн школазы» ӵектосэз нош ик ужзэ мытоз. Со сярысь ивортодэтъя «Удмуртия» агентстволэн корреспондентэзлы ӵектослэн кивалтӥсез Ольга Степанова вераз. Туэ со Кияса, Алнаш, Вавож, Дэбес но Якшур-Бӧдья ёросъёсын ортчоз. Отчы 7-11 классын дышетскись оглом 150 (быдэн 30) удмурт пиналъёс пыриськозы. Соосты мерлыко вотэсъёсын анай кылынызы ӟечлыко контент кылдытыны дышетозы. Кык нуналъем семинаръёс луозы куарусёнысен шуркынмонозь Ольга Степанова, ӵектослэн кивалтӥсезНылпиосты «журналистика», «SMM-продвижение», «операторское мастерство и монтаж видео» ӧръёсын тодматозы. Соосты журналист Вероника Ваулина, блогер Вера Трефилова но «Куара» огинлэн кивалтӥсез Владислав Степанов нуозы. Дышетскон улсын пиналъёс видеоблогъёссэс кылдытозы, TikTok мерлыко вотэсэ видеоос лэсьтозы, сторителлинг амалэн постъёс гожъяны дышетскозы. Со сяна, нылпиос понна удмурт кылын тужгес усто видеоблог кылдытонъя конкурс ортчоз. Тужгес усто ужъёслэсь авторъёссэс удмурт блогеръёслэн слётазы ӧтёзы. Со вуоно арын толшоре лагерь смена сямен ортчоз. Отчы пыриськисьёс анай кылын Youtube-шоу лэсьтыны дышетскозы. Туэ ӵектос куинетӥ арзэ радъяськоз. Азьло аръёсы со Ижкарын но Балезино, Кез, Пичи Пурга ёросъёсын ужаз. Отчы пыриськем пиналъёс оглом 20 пӧртэм видеоблогъёс кылдытӥзы. Пиналъёс make-up, коронавирус, пӧраськон, тунсыко адямиосын тодматон, киуж лэсьтон но мукет темаосты ӝутказы. Озьы, туннэ нуналлы интернетын нылпиослы но, урокъёсын возьматыны луоно но удмурт видеоблогъёс вань. Ольга Степановалэн кылъёсызъя, куд-ог блогъёссэс пиналъёс али но азинто, куд-огъёссэ мукет ӧре выжтыса лэсьто. Со сяна, школаез йылпумъяса, «Куара» огинлэн мукет ӵектосъёсаз но пырисько, видео бордын ужанъя тодон-валанъёссэс будэто. Куд-ог школаосын ми ветлэм бере пичи медиа-центръёс кылдӥзы. Дышетӥсьёслы асьсэлы со уж тунсыко луиз. Кытын ке но соос вал но ни, но тодон-валанзэс будэтыса, золгес ужаны кутскизы Ольга Степанова, ӵектослэн кивалтӥсезПусъём, азьло аръёсы ӵектосэз улонэ пыӵатыны элькунысь йӧскалык политикая министерство юрттӥз вал ке, туэ со Азьмуртлэн грантъёсъя фондысьтыз утэм коньдонлы луыса ужалоз. Тодэ вайытом, кемалась ик ӧвӧл, Удмуртиын удмурт пиналъёслы «Шундыкар» но «Тулкым» лагерьёс ужазы. Отын но пиналъёсты журналистикаен, SMM-ен но видео лэсьтонэн тодматӥзы.  Тегъёс: Дышетон Удмуртия пиналъёс удмуртъёс Азьмуртлэнгрантъёсъяфондэз  